Una notte in su cuile

Fit d’ennalzu una notte tempestosa,
Si mai nd’azis bidu notte mala;
Sos lampos segaiana a donz’ala,
S’aera anneulada e minettosa.

Pariat ch’essen bettadu s’aba a brocas
E unu entu d’inferru furibundu
Sos elighes moviat dae fundu
E muilaiat subra de sas rocas.

E deo m’istringhia intro su saccu,
Chi m’aiat prestadu su pastore,
Cando intendia cun pius furore
Su entu mover tottu su barraccu.

E bramaia cuddu risplendore
De sas nottes d’eranu e de istiu
Cando sas serenadas ponen briu
E sos giovanos faghen’ a s’amore.

Ma tiu Bachis, tottu inchisinadu,
Ratendesi che cane puligosu,
Intendinde su tempus tempestosu,
Tott’induna a mi narrer s’est pesadu:

«Ah! si podia giovanu torrare
Che cando giughia trainas a pala
No mi peldia custa notte mala
Si m’essen dadu unu saccu ’e inare

In custas nottes pagu cristianas,
Cand’eo fia giovanu, movia
Cun d’una armada e forte cumpagnia
E faghiamus chimbe e ses bardanas!».